# Správa o činnosti Mestskej polície v Starej Ľubovni za rok 2016.

# ÚVOD

Mestská polícia /ďalej len MsP/ v Starej Ľubovni je poriadkový útvar mesta zriadený MsZ, všeobecne záväzným nariadením č.3 zo dňa 14.5.1992 v zmysle § 19 Zákona č.369/1990 Zb. o obecnom zriadení s účinnosťou od 30.5.1992.

V roku 2016 bola činnosť MsP v Starej Ľubovni v zmysle zákona 564/1991 Zb. o obecnej polícii zameraná najmä na:

- Zabezpečovanie verejného poriadku v meste, spolupôsobenie pri ochrane jeho obyvateľov a iných osôb v meste pred ohrozením ich života a zdravia

- Spoluprácu s útvarmi policajného zboru pri ochrane majetku mesta, majetku občanov, ako aj iného majetku v meste pred poškodením, zničením, stratou alebo pred zneužitím

- Ochranu životného prostredia v meste

- Dodržiavanie poriadku v meste, čistoty a hygieny v uliciach, iných verejných priestranstvách a verejne prístupných miestach

- Vykonávanie a kontrolu všeobecne záväzných nariadení mesta, uznesení MsZ a rozhodnutí primátora

- Plnenie úloh na úseku prevencie

- Plnenie úloh ustanovených osobitným predpisom na úseku bezpečnosti a plynulosti cestnej premávky.

Okrem základného zákona o obecnej polícii pre obecnú políciu vyplynuli aj ďalšie úlohy a oprávnenia, ktoré sú uvedené najmä v týchto zákonoch:

Zákon č. 372/1990 Zb. o priestupkoch

Zákon č. 8/2009 Zb. o cestnej premávke

Zákon č. 71/1967 Zb. o správnom konaní

Zákon č. 300/2005 Zb. – Trestný zákon

Zákon č. 282/2002 Zb., ktorým sa upravujú niektoré podmienky držania psov

Zákon č. 219/1996 Zb. o ochrane pred zneužívaním alkoholických nápojov...

Zákon č.377/2004 Zb. o ochrane nefajčiarov

Zákon č. 223/ Zb. o odpadoch

Zákon č.19/2003 o strelných zbraniach a strelive

Všetky VZN mesta Stará Ľubovňa, v ktorých ja MsP uvedená ako kontrolný orgán mesta

# OBLASŤ PERSONALISTIKY

V roku 2016 sa na plnení úloh MsP v Starej Ľubovni podieľalo osem policajtov a jeden pracovník, operátor na kamerovom systéme. Všetci policajti spĺňajú predpoklady plnenia úloh – vzdelanie, špeciálne školenia, streleckú aj odbornú prípravu v oblastiach, kde plnia úlohy. Na oddelení mestskej polície pracuje aj jeden administratívny pracovník, ktorý má na starosti obsluhu kamerového systému, ale aj vypracovávanie charakteristík pre súdy, prokuratúry, okresné a obvodné polície a ďalšie administratívne práce.

# MATERIÁLNO – TECHNICKÉ ZABEZPEČENIE

Úsek materiálno-technického zabezpečenia sa realizoval na základe potrieb MsP a v rámci možnosti schváleného rozpočtu na rok 2016.

Obmena a doplňovanie opotrebovaných výstrojných súčiastok sa realizovala v nevyhnutnej miere v súlade s Organizačným poriadkom MsP Stará Ľubovňa. Údržba, oprava a nákup technických prostriedkov potrebných pre plnenie služobných úloh, servis vozidiel, servis a oprava technických prostriedkov spojenia, výpočtovej techniky a pod. sa vykonávali iba v nevyhnutnej miere pri výskyte poruchy.

Mestská polícia je vybavená nasledovnými technickými prostriedkami:

- 1 ks osobné motorové vozidlo značky DACIA DUSTER, ktoré spĺňa podmienky pre výkon služby MsP, ako aj v teréne,

- 1 ks základňová rádiostanica,

- 1 ks vozidlová rádiostanica,

- 8 ks osobných zbraní so zásobníkmi,

- 1 ks malorážka so zameriavačom,

- 1 ks malorážková pištoľ.

- trezor na uloženie zbraní,

- 4 prenosné rádiostanice,

- 2 ks mobilných telefónov,

- zariadenie kancelárii a šatne,

- tlačiareň,

- PC s príslušenstvom,

- 9 ks technických prostriedkov na zabránenie odjazdu motorového vozidla/ papuča/,

- 8 reflexných viest,

- 8 ks bateriek do služby,

- vnútorný kamerový systém,

- vonkajší kamerový systém v meste a obslužné pracovisko v priestoroch MsP,

- zariadenie na zisťovanie alkoholu v dychu.

Na mestskej polícii funguje linka 159, ktorá je spoplatnená a funguje na mobilnom telefóne. Občania volajú okrem pevnej linky a mobilného čísla aj na túto linku.

# PRAKTICKÁ ČINNOSŤ

Praktická činnosť MsP v Starej Ľubovni bola realizovaná v zmysle všeobecne záväzných právnych predpisov, uznesení MsZ, rozhodnutí primátora mesta a pokynov náčelníka MsP. Vzhľadom na rozsah úloh je jeho činnosť rozdelená do nasledovných oblastí:

* zabezpečenie kľudu a verejného poriadku v meste,
* spolupôsobenie s príslušnými útvarmi PZ v meste pri ochrane majetku mesta, majetku občanov, ako aj iného majetku v meste pred poškodením, zničením, stratou alebo zneužitím,
* ochrana životného prostredia v meste,
* dodržiavanie poriadku, čistoty a hygieny v uliciach, iných verejných priestranstvách a verejne prístupných miestach,
* dozor nad dodržiavaním pravidiel cestnej premávky vo vymedzenom rozsahu,
* kontrolu dodržiavania VZN mesta, plnenie uznesení MsZ a rozhodnutí primátora mesta,
* objasňovanie priestupkov a riešenie priestupkov v blokovom konaní vo vymedzenom rozsahu,
* oznamovanie priestupkov, ktorých riešenie nepatrí do pôsobností mesta,
* plnenie úloh na úseku prevencie.

## Plnenie týchto úloh bolo realizované formou:

- riadiacej, organizátorskej a kontrolnej činnosti náčelníka MsP,

- hliadkovou a obchádzkovou službou,

- činnosťou pracoviska stálej služby,

- činnosťou obslužného pracoviska monitorovacieho kamerového systému,

- činnosť rómskej občianskej hliadky,

- spoluprácou s PZ, inými útvarmi, orgánmi a organizáciami,

- spoluprácou s poslancami MsZ komisiami MsZ,

- spoluprácou s oddeleniami MsÚ a organizáciami v zriaďovateľskej pôsobnosti mesta,

- preventívno – osvetovou činnosťou.

### Riadiaca, organizátorská činnosť náčelníka MsP

Náčelník MsP riadi, organizuje a kontroluje prácu príslušníkov MsP. Podáva informácie o činnosti MsP primátorovi mesta na úseku obecných vecí, verejného poriadku a výsledkoch činnosti MsP.

Spolupracuje s riaditeľom Okresného riaditeľstva PZ v Starej Ľubovni a orgánmi štátnej správy, životného prostredia. Predkladá primátorovi požiadavky na zabezpečenie činnosti MsP a zodpovedá za hospodárne využívanie zverených prostriedkov. Zabezpečuje odborný výcvik príslušníkov MsP. Zúčastňuje sa porád vedenia mesta, zasadnutí komisii MsZ a ostatných porád s orgánmi a organizáciami na teritóriu mesta. Plní ďalšie pokyny primátora mesta.

Počas roka 2016 sa náčelník MsP pravidelne zúčastňoval na poradách vedenia mesta a zasadnutiach dopravných komisií. Zúčastňoval sa zasadnutí Združenia náčelníkov obecných a mestských polícii Slovenska, ktorej je členom, kde sa prejednávali aktuálne problémy činnosti obecných a mestských polícii – pripravovaný zákon o obecnej polícii, nový zákon o sociálnom zabezpečení príslušníkov MsP a iné.

### Hliadková a obchôdzková služba

Hliadková a obchôdzková služba bola orientovaná v príslušných časových intervaloch do lokalít, ktoré sa na základe vlastných analýz, vývoja bezpečnostnej situácie a požiadaviek občanov javili ako najproblematickejšie. V priebehu roka nedošlo ku vážnym, alebo kritickým udalostiam, ktoré bolo potrebné riešiť mimoriadnymi opatreniami. Masovo- spoločenské akcie, na ktorých mestská polícia participovala dopadli veľmi dobre, bez mimoriadnych udalostí.

Z každej hliadkovej služby sú spracované záznamy, ktoré po vyhodnotení slúžia k analýze bezpečnostnej situácie, prijímaniu adekvátnych opatrení a hodnoteniu efektivity práce príslušníkov MsP. Pozitívnym ukazovateľom práce a činnosti príslušníkov MsP je aj to, že v priebehu roka nebola podaná ani jedná sťažnosť na policajta MsP.

5 UČO – územných častí obvodu, ktoré sú pridelené jednotlivým príslušníkom MsP tak, aby kopírovali jednotlivé časti mesta a ulice podľa zaťaženosti, bezpečnostnej situácie a momentálneho riešenia situácie sa osvedčilo a policajti majú svoje obvody. Hliadkovú službu vykonávajú všetci príslušníci MsP v obvode celého mesta. MsP pracuje 7 dní v týždni, cez deň trojčlenná hliadka, v noci dvojčlenná, od pondelka do piatku v 10-hodinovom pracovnom režime. Piatky a soboty cez deň je v službe dvojčlenná hliadka, v noci trojčlenná. Vzhľadom na personálny stav na MsP nie je možné vykonávať službu nepretržite, preto sú služby plánované na jednotlivé dni podľa dlhodobého vývoja bezpečnostnej situácie.

Počet vykonaných zákrokov bol 945. Celkový počet riešených priestupkov na oddelení MsP v roku 2016 bol v počte 745. Pri porušení zákona 8/2009 Zb. o premávke na pozemných komunikáciách bolo zaznamenaných 572 priestupkov. Ide o priestupky zaznamenané nerešpektovaním dopravných značiek, ako zákazy v jazde, zákazy státia, zákazy zastavenia a iné. Z počtu 572 priestupkov bolo riešených v blokovom konaní 438 priestupkov a 134 priestupkov bolo riešených napomenutím. Výška pokút za uvedené priestupky činila 4 900 €.

VZN č. 54 o dodržiavaní verejného poriadku a verejnej čistoty na území Mesta Stará Ľubovňa– riešených 42 priestupkov, z toho 23 blokovou pokutou vo výške 260 € a 22 priestupkov bolo riešených napomenutím.

VZN č. 42 o chove a držaní psov na území mesta – bol vykonaný odchyt túlavých psov pohybujúcich sa voľne na verejnom priestranstve v počte 54 ks, odchytené psy boli dané do karanténnej stanice. 5 priestupkov bolo riešených napomenutím a 1 blokovou pokutou vo výške 10 €.

VZN č. 61 o zbere, preprave a zneškodňovaní komunálneho odpadu a drobného stavebného odpadu vznikajúceho na území Mesta Stará Ľubovňa – riešených 19 priestupkov, z toho 3 v blokovom konaní v sume 30 € a 16 priestupkov bolo riešených napomenutím.

VZN č. 10 o ochrane pred zneužívaním alkoholických nápojov – riešených 12 priestupkov, z toho 8 v blokovom konaní v sume 80 € a 4 priestupky boli riešené napomenutím.

Z priestupkového zákona č. 372/90 Zb. podľa §-u 47, 49 a 50 bolo riešených 94 priestupkov, v sume 190 €. K porušovaniu tohto zákona najčastejšie dochádza v piatky, soboty a počas prázdnin v nočných hodinách.

Rozdelenie priestupkov riešených na MsP:

- porušenie nočného pokoja – 13 prípadov,

- riešenie verejného poriadku – 31 prípadov,

- verejné pohoršenie – 29 prípadov,

- medzisusedské vzťahy – 12 prípadov,

- priestupky proti majetku – 6 prípadov,

- ostatné – 3 prípady.

V roku 2016 bol 221 krát použitý technický prostriedok na zabránenie odjazdu motorového vozidla, 12 osôb bolo predvedených na útvar MsP a 6 osôb na útvar policajného zboru. V roku 2016 bola skontrolovaná totožnosť 1 178 občanov.

Príslušníci MsP riešili 219 sťažností. Boli vykonávané obhliadky lesnej lokality v Podsadku, Hajenky, skládky TDO Vábec, kontrolované reštauračné zariadenia a herne, bol vykonávaný dohľad pri dodržiavaní verejného poriadku počas kultúrnych a športových podujatí, boli realizované pravidelné obhliadky a obchôdzky celého mesta, hradu, Podsadku, nového a starého cintorína, nákupných centier, sídliska Východ a Západ, kalvárie, športových a detských ihrísk a pod. 47 vecí bolo nájdených a vrátených občanom (kľúče, peňaženky, doklady, mobily, peniaze a iné). 10-krát bol privolaný k požiaru hasičský zbor a 11-krát privolaná rýchla zdravotná pomoc k občanom.

### Činnosť stálej služby

Je zriadená činnosť stálej služby. Problémom je nedostatočný personálny stav, a tak nie je možné zrealizovať stálu službu v plnom rozsahu, ktorá by bola nepretržite na oddelení a prijímala by nepretržite informácie od hliadky a občanov.

### Činnosť obslužného pracoviska monitorovacieho kamerového systému

Na odd. MsP v Starej Ľubovni sa využíva monitorovací kamerový systém trinásť rokov. K dispozícii je 12 otočných a 12 stacionárnych kamier. Štatistika potvrdzuje pokles nežiaducich prípadov. Monitorovanie situácie na sledovaných miestach, kde je zvýšený pohyb osôb, a tým aj zvýšená aktivita páchateľov sa prostredníctvom kamerového systému zvyšuje operatívnosť pri preventívnych zásahov proti priestupcom. Pomocou kamerového systému je monitorovaná aj dopravná situácia v centre mesta, parkovanie vozidiel a dodržiavanie dopravného značenia. Kamerový systém je využívaný aj v súvislosti so žiadosťami štátnej polície, kde sa na ich žiadosť odovzdalo 18 záznamov. Vďaka týmto záznamov sa vyriešilo 5 trestných činov krádeže vlámaním sa do rôznych prevádzok, 3 veci poškodzovania majetku mesta a občanov a 5 veci výtržníctva. Poskytujeme kamerové záznamy k priestupkom, ako aj pri pátraní po osobách a dopúšťaní sa rôznej trestnej činnosti. V roku 2016 sa vypracoval projekt, kde by sme v roku 2017 chceli nainštalovať 7 nových kamier, a to 3 stacionárne a 4 otočné kamery.

### Činnosť rómskej občianskej hliadky

Je potrebné na tomto mieste spomenúť činnosť rómskej občianskej hliadky, ktorá vykonávala svoju činnosť v lokalite, ktoré je z pohľadu bezpečnosti najkritickejšie, a to v mestskej časti Podsadek. Rómska hliadka v Podsadku bola zložená zo šiestich členov – Rómov. Hliadka počas roka 2016 vykonávala hlavne dohľad nad dodržiavaním nočného pokoja, monitoring ochrany rodinných domov a obydlí, súkromného majetku dlhodobo opusteného a poskytovanie informácií predchádzajúcich vzniku verejného znečistenia odpadmi. Ďalej dohľad nad miestami, v ktorých dochádza k stretávaniu sa maloletých detí v neskorých večerných hodinách bez prítomnosti rodičov. Občanov upozorňovala na nesprávne nakladanie s odpadmi, dohliadala na zákaz vypaľovania trávy a zákaz zakladania ohňov na miestach, ktoré na to nie sú určené, a kde hrozí následný vznik požiaru. Bola nápomocná pri výkone činnosti mestskej polície a policajného zboru v osade. Sprevádzali poštovú doručovateľku, kde počas tohto obdobia nedošlo k žiadnemu narušeniu verejného poriadku ani ohrozeniu doručovateľky. Svojou prítomnosťou, ale aj spoluprácou s MsP sa obmedzilo páchaniu trestnej činnosti v tomto obvode a zlepšeniu čistoty a upratovania. Projekt, cez ktorý sme realizovali činnosť týchto hliadok v priebehu roka sa ukončil. Koncom roka 2016 mesto zamestnalo z úradu práce dvoch Rómov, ako členov občianskej hliadky.

### Spolupráca s policajným zborom, inými útvarmi, orgánmi a organizáciami

Z hľadiska poslania MsP bola v roku 2016 najintenzívnejšia spolupráca s útvarmi policajného zboru Okresného riaditeľstva v Starej Ľubovni, a to 69 krát. Kooperácia a súčinnosť pri jednotlivých akciách je dlhodobo na veľmi dobrej úrovni. Boli zorganizované spoločné dopravno-bezpečnostné akcie a kladne hodnotíme aj spoluprácu pri zabezpečovaní aktivít a podujatí organizovaných mestom, ale aj inými zložkami. Spolupráca bola orientovaná hlavne na problematiku zabezpečovania nočného pokoja, verejného priadku, bezpečnosti obyvateľov a dodržiavania dopravnej disciplíny. Boli to napr. podujatia na hrade Ľubovňa, Ľubovniansky jarmok, Deň s Mikulášom, Silvester, ale aj iné kultúrne, športové a spoločenské akcie. Na kultúrnych a športových akciách, sme spolupracovali 33 krát.

Neodmysliteľnou súčasťou činnosti je aj spolupráca s inými organizáciami, pre ktoré v zmysle zákona sme povinní vykonávať doručovanie súdnych zásielok, ktorých v roku 2016 bolo 236. Pre potreby súdov, prokuratúry a policajného zboru sa vypracovalo 235 charakteristík.

### Spolupráca s poslancami MsZ a jednotlivými komisiami MsZ

Spolupráca s poslancami MsZ sa uskutočňovala podľa potrieb formou osobného kontaktu, účasťou náčelníka MsP na zasadnutí jednotlivých komisii MsZ, na ktoré bol prizývaný, na zasadnutí MsZ a na stretnutiach organizovanými primátorom mesta, kde sa riešili problémy mesta. Najintenzívnejšia činnosť je v dopravnej komisii. Zo zasadnutí tejto komisie vyplynulo veľa podnetov, námetov a odporúčaní, ktoré následne boli realizované. MsP s plnou vážnosťou pristupovala aj ku riešeniu požiadaviek a námetov poslancov, ktoré vyplynuli z rozpráv na MsZ, interpelácii ale aj osobných stretnutí a požiadaviek.

### Spolupráca s oddeleniami MsÚ a organizáciami v zriaďovateľskej pôsobnosti mesta

Príslušníci MsP pri zabezpečení úloh vyplývajúcich zo zákona o obecnej polícii denno-denne spolupracujú s pracovníkmi mestského úradu, a to s oddelením kontroly, referátom daní a poplatkov, sociálnym oddelením, oddelením výstavby, oddelením školstva, kultúry, športu a mládeže, s referátom správy majetku mesta. V tejto časti je potrebné spomenúť aj činnosť a spoluprácu s právnym referátom, ktorý vo svojej činnosti okrem iného vykonával aj správne konanie na základe odstúpených vecí z mestskej polície, ale aj od iných orgánov verejnej správy. V roku 2016 právny referát prerokoval 71 prijatých priestupkov a udelil 29 pokút v celkovej výške 415 €. Prerokované priestupky sa týkali VZN č. 54 – 46 veci, VZN č.10 – 13 veci, VZN č. 42 – 7 veci, VZN č. 61 – 1 vec, VZN č. 56 – 2 veci a  VZN č. 40 – 2 veci. Spolupráca na tomto úseku sa uskutočňovala v záujme naplňovania základných úloh a poslania samosprávy, úloh z porád vedenia, pokynov primátora a požiadaviek jednotlivých oddelení MsÚ a organizácii v zriaďovateľskej pôsobnosti mesta.

Dobrá spolupráca je s firmou Ekos, pri uskladňovaní odchytených psov, ale aj na úseku životného prostredia, a to pri hliadkovaní na skládke TDO, ako aj čistoty okolo smetných kontajnerov v meste. S firmou VPS spolupracujeme pri realizácii úloh spojených s cestnou dopravou, údržbou dopravných značiek, ciest, miestnych komunikácii a verejného osvetlenia.

### Preventívna – osvetová činnosť

Preventívna – osvetová činnosť MsP je na požadovanej úrovni. Na túto činnosť je vyčlenený jeden policajt MsP, ktorý v rámci programu prevencie kriminality pripravuje akcie aj v spolupráci s príslušníkmi PZ, Úradom práce, soc. vecí a rodiny, Okresným úradom v Starej Ľubovni, ale aj s inými orgánmi. Tieto aktivity boli realizované najmä formou poradenstva, prednášok, besied, stretnutí a praktických ukážok s cieľom zvýšiť dôveru detí, mládeže, seniorov a verejnosti k polícii. Príslušníci MsP sa vo svojom voľnom čase zapájali do cyklohliadok s okresným policajným oddelením, ktoré hliadkovali najmä na poľných a lesných cestách, ako aj v rekreačných oblastiach v okrese. Služby na prechodoch pred školami pred začiatkom vyučovania sú realizované na ul. Levočskej, Komenského a Štúrovej. V oblasti prevencie je možné zlepšiť preventívnu činnosť, a to aj aktivitou zo strany riaditeľov škôl, kde v priebehu roka nebol veľký záujem o prednášky a ukážky od príslušníkov MsP.

# ZÁVER

Zo súčasného vývoja kriminality a z analýzy bezpečnostnej situácie v rámci mesta Stará Ľubovňa vyplýva, že bezpečnostná situácia je stabilizovaná a porovnateľná s predchádzajúcim rokom. Nedošlo k výraznému nárastu trestnej činnosti a priestupkov. Taktiež nedochádzalo v priebehu roka k narušeniu verejného poriadku väčšieho rozsahu, kde by bolo potrebné prijímať mimoriadne bezpečnostné opatrenia.

Možno konštatovať, že na základe uvedených informácii, ale aj dosiahnutých výsledkov Mestská polícia v Starej Ľubovni v roku 2016 splnila úlohy, ktoré pre ňu vyplynuli bez vážnejších výhrad zo strany primátora mesta, poslancov MsZ, vedenia mesta i ostatných orgánov a organizácií. V priebehu roka neboli žiadne mimoriadne udalosti, a ani neboli závažné narušenia či už verejného poriadku alebo pracovnej disciplíny.

Ščigulinský Oskár

náčelník MsP

V Starej Ľubovni dňa 25.01.2017