

**MESTO STARÁ ĽUBOVŇA**

**Mestský úrad, Obchodná č. 1, 064 01 Stará Ľubovňa**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Materiál na rokovanie Mestskej rady v Starej Ľubovni**

**Číslo:** XX/2017

**Dňa:** 23.02.2017

**K bodu programu:** **č. 23**

**Názov materiálu: Správa o činnosti ZPOZ Človek - človeku pri MsÚ**

**v Starej Ľubovni za rok 2016.**

**Materiál obsahuje**: Odporúčanie komisie pri MsZ

Uznesenie MsR

Návrh uznesenia

Dôvodová správa

**Materiál predkladá:** PaedDr. Eva Kollárová

vedúca oddelenia školstva, kultúry, športu a mládeže

**Podpis: \_\_\_\_\_\_\_\_\_\_\_\_\_\_\_\_\_\_**

**Materiál vypracovala:** PaedDr. Eva Kollárová**,** Mgr. Monika Dušeková

oddelenie školstva, kultúry, športu a mládeže

**Materiál p r e r o k o v a n ý**

* na zasadnutí Komisie vzdelávania, kultúry a cestovného ruchu pri MsZ dňa 12.01.2017

Prijaté odporúčanie: Komisia vzdelávania, kultúry a cestovného ruchu odporúča MsR a MsZ prerokovať a vziať na vedomie Správu o činnosti ZPOZ Človek – človeku pri MsÚ v Starej Ľubovni.

* na rokovaní Mestskej rady v Starej Ľubovni dňa 14.02.2017

Prijaté uznesenie: MsR odporúča MsZ prerokovať a vziať na vedomie Správu o činnosti ZPOZ Človek – človeku pri MsÚ v Starej Ľubovni.

**N á v r h u z n e s e n i a**

Mestské zastupiteľstvo v Starej Ľubovni po prerokovaní predloženého materiálu

**berie na vedomie**

Správu o činnosti ZPOZ Človek – človeku pri MsÚ v Starej Ľubovni za rok 2016.

**D ô v o d o v á s p r á v a**

Materiál sa predkladá v zmysle schváleného Plánu práce MsR a MsZ na r. 2017.

**CHARAKTERISTIKA ZBOROV PRE OBČIANSKE ZÁLEŽITOSTI (ZPOZ)**

Obecné samosprávy prostredníctvom zborov pre občianske záležitosti majú možnosť dôstojným, zážitkovým a neformálnym spôsobom deklarovať svoj vzťah k občanom svojej obce. Majú možnosť využívať prácu ZPOZ nielen pri povinných, zákonom stanovených obradoch, ako je štátny sobáš a štátny pohreb, ale aj pri rôznych významných kultúrnych a spoločenských udalostiach v obci.

**HISTÓRIA ZBOROV PRE OBČIANSKE ZÁLEŽITOSTI**

Tradície prvých občianskych obradov vznikali na Slovensku už za prvej republiky a v rokoch po oslobodení Československa. Podnetom pre vznik prvých aktívov pre občianske záležitosti bola potreba zabezpečiť dôstojné obrady tým občanom, ktorí nemali záujem o cirkevné obrady pri významných osobných a rodinných udalostiach, najmä pri narodení dieťaťa, uzavretí manželstva, úmrtí člena rodiny. V širšom rozsahu sa na Slovensku začali občianske obrady a slávnosti organizovať od 1. 1. 1950, kedy sa v súlade s rodinným právom stalo povinným a právne platným manželstvo uzavreté na národnom výbore. Názov ZPOZ bol stanovený Smernicou vlády ČSSR v roku 1963 a používa sa dodnes.

Zmeny v našej spoločnostipo roku 1989 priniesli nové formy a metódy práce zborov, ktoré odrážajú podstatu demokratických spoločenských premien a ktoré sú súčasne ľuďom blízke.

Z iniciatívy viacerých miest a obcí, v snahe riešiť problémy, podporiť a predovšetkým metodicky pomáhať rozvoju občianskej obradovosti i humánno-občianskej činnosti, bolo 23. 11. 1991 v Banskej Bystrici ustanovené Združenie zborov pre občianske záležitosti Človek človeku v Slovenskej republike ako dobrovoľná organizácia – občianske združenie.  
V zmysle svojich stanov sa združenie usiluje o rozširovanie občianskych obradov a slávností pri významných životných udalostiach občanov, podporuje sociálno-charitatívnu činnosť so zameraním na starých a osamelých ľudí, usiluje sa o rozvoj kultúrno-spoločenského života v obciach a mestách a podporu ďalších činností vyjadrujúcich pozornosť a úctu človeka k človeku, k svojmu okoliu a napomáhajúcich upevňovaniu priateľských vzťahov medzi ľuďmi a ich vzájomnému porozumeniu.

ZPOZ v Starej Ľubovni je od počiatku členom združenia.

Združenie svojej vyše 800 člennej členskej základni (obce a mestá SR) metodicky pomáha predovšetkým týmito formami:

- školenia, semináre, metodické ukážky, prehliadky programov ZPOZ, celoslovenské

festivaly,  
- zborníky scenárov, metodický bulletin Človek človeku.

**AKTIVITY ZPOZ V STAREJ ĽUBOVNI**

Staroľubovniansky ZPOZ zabezpečuje celú škálu obradov: účinkuje pri pietnych spomienkach, vernisážach v Galérii Provinčný dom, pri významných výročiach organizácií, odovzdávaní Janského plakiet darcom krvi, prijatí významných osobností, vzácnych hostí, organizuje prijatia učiteľov, seniorov, slávnostné odovzdávanie Ceny Mesta a Ceny primátora mesta, odovzdávanie ocenení najúspešnejším reprezentantom mesta v oblasti športu, vzdelávania a kultúry, pripravuje programy na slávnostné prezentácie kníh a CD, na celoslovenské súťaže a festivaly Dúha, Naša Vansovej Lomnička, Poetická Ľubovňa a podobne.

**Obrady a slávnosti realizované ZPOZ v Starej Ľubovni**

**1. OBČIANSKE OBRADY**

- uzavretie manželstva

- pohreb, občianska rozlúčka

**2. RODINNÉ SLÁVNOSTI**

- privítanie dieťaťa do života – individuálne, kolektívne

- životné jubileá

- jubilejné sobáše

- odobierka pred cirkevným sobášom

- prijatie novomanželov (po cirkevnom sobáši, po sobáši uzavretom v cudzine)

**3. SPOLOČENSKÉ SLÁVNOSTI**

- rozlúčka so základnou školou

- stužková slávnosť

- pomaturitné stretnutie

- slávnosť výročia spoločenskej organizácie, významnej organizácie v meste

- poďakovanie darcom krvi

- prijatie učiteľov pri príležitosti Dňa učiteľov

- prijatie a ocenenie športovcov, reprezentantov mesta

- prijatia primátorom mesta – významných osobností, učiteľov, seniorov, vzácnych hostí

**4. SPOMIENKOVÉ SLÁVNOSTI**

- na významnú osobnosť kultúrno-spoločenského života

- pietne akty – k oslobodeniu mesta, k Dňu víťazstva nad fašizmom, k výročiam SNP

**5. SLÁVNOSTI SAMOSPRÁVY**

- Cena Mesta, Cena primátora mesta

- udelenie čestného občianstva

- prijatie významnej delegácie

- vyhlásenie najúspešnejších športovcov, najúspešnejších reprezentantov mesta v oblasti

kultúry a vzdelávania

- odhaľovanie pamätných tabúľ a pamätníkov

**6. INÉ**

- podujatia pre kluby a domovy dôchodcov

- podujatia a obrady na významných súťažiach, festivaloch: Dúha, Poetická Ľubovňa, Naša

Vansovej Lomnička

- vernisáže

- odprevadenie nových kníh, zborníkov, filmov a hudobných CD do života

- vyhodnotenie súťaže Babka, dedko

- vyhodnotenie súťaže Naj balkón, predzáhradka

Počas svojho fungovania ZPOZy v Starej Ľubovni zorganizovali zaujímavé obrady a programy, privítali niekoľko významných osobností, hostí a účinkujúcich.

Uskutočnilo sa prijatie všetkých slovenských prezidentov: Michala Kováča, Rudolfa Schustera, Ivana Gašparoviča i Andreja Kisku.

Boli udelené tri čestné občianstva vzácnym ľuďom.

Participovali sme na svetovom stretnutí Spišiakov.

Privítali sme novinárov z celého Slovenska.

Usporiadali stretnutie Staroľubovňanov v Bratislave v Zichyho paláci.

S veľkým úspechom sme vystúpili s programom na Deň učiteľov v partnerskom meste Vsetín.

Odprevadili sme do života básnické zbierky Moniky Tančákovej, Mariky Smoroňovej, knihu Kde asi rozprávka býva Petra Karpinského, piesne pre deti Táne Selepovej, filmy Štefana Dlugolinského, tiež zpozácku knihu Dobrý deň, človek a CD so zpozáckami piesňami Život je divadlo...

Pripravili sme obrady na oslavy výročí významných inštitúcií, organizácií, škôl, školských zariadení (Ľubovnianske múzeum, takmer všetky školy na území mesta, EKOS, Ľubovnianska nemocnica, Únia žien Slovenska, Dychová hudba Ľubovnianka...).

Udelili čestný názov ZUŠ Jána Melkoviča.

Otvorili pamätné izby: Jána Melkoviča a Terézie Vansovej a Vansovej Lomničky.

Ocenili tvorivé Ženy roka.

Odhalili niekoľko pamätných tabúľ.

Naša obradná sieň hostila známych hercov: Júliusa Pántika, Juraja Sarvaša, Ladislava Chudíka, Evu Kristinovú, Darinu Vašičkovú, Štefana Bučka, Bibianu Ondrejkovú, Stanislava Štepku, Lenku Barilíkovú, speváčky Katarínu Koščovú, Veroniku Koščovú, Katarínu Knechtovú, Simu Martausovú, speváka skupiny Komajota Martina Husovského, ale aj veľký Spevácky zbor slovenských učiteľov, spisovateľov Petra Karpinského, Valentína Ševčíka, Júliu Čurillovú, Jána Petríka, Tomáša Repčiaka či Jozefa Puchalu...

Cieľom ZPOZ je spokojný občan. Aj preto pracovníci mesta uplatňujú individuálny prístup pri realizácii obradov. **Všetky obrady sa pripravujú jednotlivým klientom na mieru**, to znamená, že na každý obrad (najmä individuálny) sa píše osobitný scenár na základe podkladov dodaných od prijímateľov obradu. Príprava takéhoto obradu je náročná na čas a zber údajov. Napriek tomu spätná väzba potvrdzuje, že je to správna cesta.

**Veľkou devízou** ZPOZu v Starej Ľubovni **je participácia mladých ľudí na jednotlivých obradoch**. Ako zásadná sa v tomto prípade javí spolupráca so Základnou umeleckou školou Jána Melkoviča v Starej Ľubovni, ktorá je liahňou mladých talentov – hudobníkov, spevákov, recitátorov, autorov poézie.

Všetky **obrady ZPOZ sa zapisujú do pamätných a sobášnych kníh** Mesta Stará Ľubovňa. Priemerný počet zápisov do pamätných kníh je 130 za jeden rok. Autorkou zápisov je **Oľga Matviaková**, ktorá ich realizuje už 35 rokov.

V minulosti sa viedla aj fotodokumentácia činnosti ZPOZ.

Ľubovniansky ZPOZ je **laureátom Ceny mesta** (1999).

Cena mesta a Cena primátora mesta za aktívnu a obetavú prácu v Zbore pre občianske záležitosti bola udelená aj jednotlivcom (CPM: Mária Mlaková, Marta Orlovská, Ján Sivuľka, Viliam Červeňák, CM: Janka Lukáčová, Eva Kollárová, Oľga Matviaková).

**AKTIVITY ZPOZ V STAREJ ĽUBOVNI V KONTEXTE CELOSLOVENSKÉHO ZDRUŽENIA ZPOZ**

ZPOZ v Starej Ľubovni aktívne participuje na činnosti Združenia ZPOZ Človek človeku v rámci Slovenska. V minulých rokoch jeho členovia pripravili **ukážky obradov pre kolegov z Trenčianskeho a Žilinského kraja, pre ZPOZ z Bernolákova** v obradnej sieni MsÚ v Starej Ľubovni.

Eva Kollárová a Ján Sivuľka pravidelne pôsobia ako **lektori na metodických podujatiach ZPOZ** v rámci Prešovského kraja a Slovenska.

Eva Kollárová a Ján Sivuľka sú tiež **členmi celoslovenskej poroty** na celoslovenských prehliadkach programov ZPOZ.

**ZPOZ v Starej Ľubovni je autorom oficiálnej hymny** Združenia ZPOZ Človek človeku v SR **ZPOZÁCI, CHYŤME SA ZA RUKY** (hudba: Jána Sivuľka, text: Eva Kollárová), ktorá sa spieva na všetkých oficiálnych podujatiach.

V roku 2008 **Združenie ZPOZ** – Ústredná rada v Banskej Bystrici vydalo **knihu poézie a príhovorov Evy Kollárovej** pod názvom **Dobrý deň, človek**. Texty používajú ZPOZy v rámci celého Slovenska.

**Mesto Stará Ľubovňa v roku 2008 vydalo CD s piesňami** používanými na obradoch ZPOZ **Život je divadlo** (hudba: J. Sivuľka, M. Baranová, texty piesní: Eva Kollárová, naspievali: členky hudobnej zložky ZPOZ).

Mesto Stará Ľubovňa (ZPOZ pri MsZ) zorganizovalo niekoľko **krajských prehliadok programov ZPOZ**. Ostatnú 22. apríla 2016 pod názvom **Obrady v živote**.

Členovia ZPOZ vystúpili na mnohých **celoslovenských prehliadkach ZPOZ** s rôznymi obradmi, kde vždy patrili medzi najlepšie a najtvorivejšie kolektívy v rámci Slovenska.

Pravidelne **pripravujú programy** na celoslovenské slávnostné stretnutia, oslavy a podujatia ZPOZ.

**Prispievajú do bulletinu Človek človeku** ukážkami zaujímavých obradov či správami o činnosti ľubovnianskeho ZPOZu.

**Eva Kollárová je členkou Ústrednej rady** Združenia ZPOZ Človek človeku v SR a zároveň **predsedníčkou Krajskej rady Prešovského kraja**.

**28. septembra 2016** sa **v Cikkerovej sieni radnice mesta Banská Bystrica** konal celoslovenský seminár **Z LÁSKY A ÚCTY K ČLOVEKU** s odovzdaním **ceny ZLATÉ SRDCE 2016** pri príležitosti 25. výročia vzniku Združenia ZPOZ Človek človeku v Slovenskej republike. Kultúrny program slávnostného otvorenia pripravili ZPOZáci zo Starej Ľubovne. V ich podaní zaznela aj celoslovenská hymna ZPOZov.

Najvyššie ocenenie **Zlaté srdce 2016** Ústredná rada ZPOZ udelila 12 osobnostiam, medzi ktorými bol aj **Valent Jaržembovský**. V Zbore pre občianske záležitosti v Starej Ľubovni pracuje od roku 1984, teda 33 rokov. Do roku 2010 ako predseda. Zastával tiež funkciu predsedu Krajskej rady ZPOZ pre Prešovský kraj a bol aktívnym členom ÚR ZPOZ Človek človeku. Za jeho pôsobenia sa ZPOZ v Starej Ľubovni vypracoval na špičkový kolektív zanietencov, ktorý obohatil obrady o autorské scenáre a piesne. Tie dodnes používajú aj iné kolektívy ZPOZ v rámci Slovenska. Vždy vedel k sebe pritiahnuť ľudí – organizátorov, autorov, a najmä účinkujúcich, ktorých srdcia bili a dodnes spolu s tým jeho bijú pre ZPOZy. Nezanedbateľná je aj jeho osvetovo-popularizačná činnosť pri zviditeľňovaní a obhajobe ZPOZov, ktorú vykonával a šíril na postoch vo verejnej správe – ako podpredseda a predseda MNV, primátor mesta či dodnes ako poslanec MsZ.

Aj v predchádzajúcich rokoch členovia ZPOZ zo Starej Ľubovne dostali od Ústrednej rady ZPOZ za svoje aktivity a činnosť niekoľko najvyšších zpozáckych ocenení a vyznamenaní (napr. Oľga Matviaková, Ján Sivuľka, Eva Kollárová).

**AKTIVITY ZPOZ V STAREJ ĽUBOVNI V ROKU 2016**

ZPOZ v Starej Ľubovni organizuje občianske obrady, slávnosti a iné podujatia tak, aby spĺňali požiadavku vysokej empatie, zážitkovosti, jedinečnosti a zároveň aby jej členovia dôstojne reprezentovali Mesto Stará Ľubovňa.

V roku 2016 bolo zrealizovaných 131 obradov.

**Zrealizované obrady v roku 2016 podľa druhu:**

|  |  |
| --- | --- |
| **obrad** | **počet** |
| sobáš /z toho delegované/ cudzincov/ mimo obradnej miestnosti | **34** /2/3/1 |
| odobierka | **3** |
| privítanie detí | **15** |
| životné jubileá | **26** |
| slávnosti s odovzdávaním cien (Cena mesta, vyhlásenie najúspešnejších reprezentantov, odovzdávanie Janského plakiet... | **10** |
| pohreby, občianske rozlúčky | **5** |
| pietne akty | **3** |
| slávnostné prijatia primátorom mesta | **5** |
| vernisáže | **9** |
| obrady na celoslovenských súťažiach, festivaloch | **11** |
| iné spoločenské obrady (rozlúčka so ZŠ, pomaturitné stretnutie, stužková, výr. vzniku organizácií, zlatá svadba... | **10** |
| **SPOLU** | **131** |

**Počet obradov ZPOZ – prehľad od roku 1998**

|  |  |  |  |  |
| --- | --- | --- | --- | --- |
| **Rok** | **Počet** |  | **Rok** | **Počet** |
| 1998 | 101 |  | 2007 | 90 |
| 1999 | 101 |  | 2008 | 107 |
| 2000 | 82 |  | 2009 | 119 |
| 2001 | 74 |  | 2010 | 120 |
| 2002 | 95 |  | 2011 | 116 |
| 2003 | 85 |  | 2012 | 114 |
| 2004 | 87 |  | 2013 | 116 |
| 2005 | 78 |  | 2014 | 118 |
| 2006 | 88 |  | 2015 | 106 |
|  |  |  | 2016 | 131 |

**25. novembra 2016** sa v obradnej sieni MsÚ v Starej Ľubovni zišli terajší i bývalí členovia Združenia ZPOZ Človek človeku na slávnostnom obrade pri príležitosti **25. výročia vzniku združenia**, aby oslávili svoj sviatok a tiež, aby si zaspomínali na to, čo v obradnej sieni zažili. Pri tejto príležitosti sa primátor mesta Stará Ľubovňa Ľuboš Tomko rozhodol udeliť poďakovanie za aktívnu prácu v ZPOZe piatim členom: recitátorke Darine Belišovej, speváčke Veronike Boďovej, matrikárke Márii Grešovej, recitátorke Nine Kollárovej, speváčke Marcele Petriľakovej a recitátorovi Jakubovi Ondrejovi.

**ČLENOVIA ZPOZ V STAREJ ĽUBOVNI**

Činnosť ZPOZ zabezpečovalo v roku 2016 35 členov. Primátor mesta Ľuboš Tomko a päť poslancov poverených MsZ vykonávať obrady určené zákonom a obrady organizované mestom (Valent Jaržembovský, Milan Knapík, Klaudia Satkeová, Rastislav Stašák, Rudolf Žiak). Najpočetnejšiu skupinu tvorí spevácka a hudobná zložka (16), recitátori a matrikárky (9), organizátori (3) a jedna scenáristka a režisérka.

**Tajomníčkou ZPOZ**, ktorá je zároveň zamestnankyňou Mesta Stará Ľubovňa, je **Monika Dušeková**. Jej úlohou je vedenie agendy a kompletná organizácia obradov ZPOZ.

**Predsedom ZPOZ je Valent Jaržembovský**.

**Počet členov ZPOZ v Starej Ľubovni v roku 2016**

|  |  |
| --- | --- |
| poslanci poverení MsZ vykonávať sobáše | 5 + primátor |
| spevácka a hudobná zložka | 16 |
| recitátori, matrikárky | 9 |
| organizátori | 3 |
| scenáristka, režisérka | 1 |
| spolu | 35 |

**HOSPODÁRENIE ZPOZ PRI MSZ V STAREJ ĽUBOVNI**

ZPOZ hospodári s finančnými prostriedkami schválenými MsZ v rámci rozpočtu Mesta na príslušný kalendárny rok.

|  |  |  |
| --- | --- | --- |
| ZPOZ | čerpanie  r. 2016 | plán na rok 2017 |
| odmeny | 8 224,00 | 9 000 |
| poistenie | 2 453,48 | 3 146 |
| všeobecný materiál | 3 793,47 | 7 200 |
| prepravné | 37,00 | 250 |
| ocenenie jednotlivcom | 99,90 | 100 |
| príspevok na ošatenie | 1448,74 | 1 500 |
| reprezentačné | 30,00 | 150 |
| **spolu** | **16 086,59** | **21 346** |

# ZPOZ sa pri určovaní odmien riadi Poriadkom odmeňovania Mesta, ktorý stanovuje odmenu 5,50 € pre jedného účinkujúceho za jeden obrad trvajúci priemerne 45 minút. (Odmena sa upravila smerom nadol v roku 2013 v zmysle Memoranda o spolupráci medzi Vládou SR a ZMOS o konsolidácii verejných financií.)

# Členovi ZPOZ prislúcha podľa poriadku aj odmena v maximálnej výške 10,- € určená na úpravu zovňajšku v deň konania obradu a ročný paušálny príspevok vo výške maximálne do 100,- € (konkrétny príspevok pre jednotlivého člena sa určuje podľa počtu absolvovaných obradov).

Mesto Stará Ľubovňa z položky všeobecný materiál ZPOZ zabezpečuje kytice na pietne akty kladenia vencov (cca 17,- €), darčeky na privítanie detí (plaketa Moje rodisko je Stará Ľubovňa – 7,26 € a kvet do sumy 1,- €), darčeky pre jubilantov (v hodnote do 3,- € + kvet do 1,- €) darčeky pre novomanželov (do 10,- €), darčeky, kvety a kytice pri významných podujatiach vo výške maximálne do 17,- € (Cena Mesta, vyhlasovanie najúspešnejších reprezentantov mesta, ocenenia na celoslovenských festivaloch, súťažiach a podobne).

Rozpočet na všeobecný materiál ZPOZ bol na rok 2017 navýšený o 3000,- € z dôvodu potreby zakúpiť plakety Moje rodisko je Stará Ľubovňa. Plakety sa zabezpečujú približne raz za 6 – 7 rokov vo väčšom množstve.

**PRIESTORY, V KTORÝCH SA KONAJÚ OBRADY ZPOZ**

Obrady ZPOZ sa konajú väčšinou v obradnej sieni MsÚ, ktorá bola postavená v roku 1992 a má kapacitu približne 100 ľudí. V najbližších rokoch bude nevyhnutná čiastočná rekonštrukcia elektroinštalácie, úprava alebo výmena dlažby, reštaurovanie drevenej plastiky, odstránenie problémov s kanalizáciou v priestoroch kuchynky a toaliet pri MsP a doplnenie vhodných stoličiek.

Mimo obradnej siene sa uskutočňujú pietne akty kladenia vencov (pamätník pred Domom kultúry), vernisáže (Galéria Provinčný dom), oslavy výročí organizácií a inštitúcií (podľa miesta konania osláv)... Stále viac si klienti žiadajú sobáš mimo obradnej siene MsÚ (hrad Ľubovňa, skanzen, v rôznych exteriéroch či reštauračných zariadeniach), čo spôsobuje organizátorom značné problémy, pretože tieto priestory často nespĺňajú požadované podmienky na vykonanie obradu.

ZPOZ v Starej Ľubovni má v celoslovenskom meradle to najlepšie meno, čo dokazuje nielen na obradoch a občianskych slávnostiach v rámci mesta, ale aj na krajských a celoslovenských prehliadkach, seminároch a konferenciách.

Členovia ZPOZ všetok svoj um, skúsenosti získané počas mnohých rokov tvorivej a obetavej práce preverenej stovkami a tisíckami obradov, venujú a podriaďujú humánnemu cieľu – stáť pri človeku, zmenšovať jeho bôľ, znásobovať jeho radosť a šťastie.